Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση, για δεύτερη φορά, του κανονισμού (ΕΚ) αριθ. 2368/2002 για την εφαρμογή του συστήματος πιστοποίησης της διαδικασίας Κίμπερλυ στο διεθνές εμπόριο ακατέργαστων διαμαντιών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Το Συμβούλιο, στις 20 Δεκεμβρίου 2002, εξέδωσε τον κανονισμό (ΕΚ) αριθ. 2368/2002 για την εφαρμογή του συστήματος πιστοποίησης της διαδικασίας Κίμπερλυ στο διεθνές εμπόριο ακατέργαστων διαμαντιών. Το άρθρο 29 παράγραφος 3 του εν λόγω κανονισμού ορίζει ότι "Η εφαρμογή των άρθρων 3, 4, 5, 10, 11, 12, 13, 14, 15 και 18 αναστέλλεται έως ότου το Συμβούλιο αποφασίσει την εφαρμογή των άρθρων αυτών βάσει προτάσεως της Επιτροπής."

2. Η αναστολή των εν λόγω άρθρων βασίστηκε, μεταξύ άλλων, στην αμφιβολία τήρησης όλων των απαιτήσεων του συστήματος πιστοποίησης της διαδικασίας Κίμπερλυ εκ μέρους ορισμένων συμμετεχόντων, μεταξύ των οποίων της ίδιας της Ευρωπαϊκής Κοινότητας. Ειδικότερα, δεν εξασφαλίστηκε η διαθεσιμότητα των πιστοποιητικών της διαδικασίας Κίμπερλυ κατά την έκδοση του κανονισμού. (Ο κανονισμός προβλέπει ότι τα ενδιαφερόμενα κράτη μέλη είναι υπεύθυνα για την εκτύπωση και την έκδοση των κοινοτικών πιστοποιητικών).

Έκτοτε, η Επιτροπή εξασφάλισε επαρκή στοιχεία ότι οι εν λόγω απαιτήσεις θα εκπληρωθούν μέχρι την 1η Φεβρουαρίου 2003. Επομένως, η αναστολή της εφαρμογής των ανωτέρω άρθρων είναι δυνατόν να αρθεί την ημερομηνία αυτή.

3. Επίσης, πρέπει να τροποποιηθεί ο κανονισμός όσον αφορά τον ορισμό των συμμετεχόντων στο σύστημα πιστοποίησης της διαδικασίας Κίμπερλυ. Το παρόν σύστημα δεν επιτρέπει τη συμμετοχή όλων των κρατών, των οργανισμών περιφερειακής οικονομικής ολοκλήρωσης, μελών του ΠΟΕ ή χωριστών τελωνειακών εδαφών που πληρούν τις απαιτήσεις του συστήματος πιστοποίησης της Διαδικασίας Κίμπερλυ. Ενώ διεξάγονται διαβουλεύσεις υπό την αιγίδα του Προέδρου του συστήματος πιστοποίησης της διαδικασίας Κίμπερλυ, οι συμμετέχοντες συμφώνησαν να μην εφαρμοστεί ο εμπορικός αποκλεισμός που προβλέπεται στην παράγραφο Γ του Τμήματος ΙΙΙ του εγγράφου που περιλαμβάνεται στο παράρτημα Ι του κανονισμού 2368/2002, στις αποστολές από και προς τις εμπορικές οντότητες που ειδικεύονται στα ακατέργαστα διαμάντια οι οποίες έχουν εξακριβωμένα τηρήσει τις δεσμεύσεις του συστήματος πιστοποίησης της διαδικασίας Κίμπερλυ και έχουν ενημερώσει σχετικά τους συμμετέχοντες μέσω του προέδρου της διαδικασίας Κίμπερλυ. Η εν λόγω συμφωνία δηλώθηκε από τον πρόεδρο σε ανακοίνωση που αποτελεί μέρος των επίσημων αρχείων των διαπραγματεύσεων της διαδικασίας Κίμπερλυ. Πρόκειται για ένα βήμα προς την ορθή κατεύθυνση για την επίτευξη οριστικής συμφωνίας με στόχο τη μεγαλύτερη δυνατή συμμετοχή στο σύστημα. Η δυνατότητα αυτή πρέπει να αντικατοπτριστεί δεόντως στον κανονισμό, στον ορισμό του συμμετέχοντος.

2003/0018 (ACC)

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση, για δεύτερη φορά, του κανονισμού (ΕΚ) αριθ. 2368/2002 για την εφαρμογή του συστήματος πιστοποίησης της διαδικασίας Κίμπερλυ στο διεθνές εμπόριο ακατέργαστων διαμαντιών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και, ιδίως, το άρθρο 133,

την πρόταση της Επιτροπής [1],

[1] ΕΕ C , , σ. .

Εκτιμώντας τα εξής:

(1) Κρίνεται σκόπιμο να εξασφαλισθεί ότι οι διατάξεις του κανονισμού (ΕΚ) αριθ. 2368/2002, της 20ής Δεκεμβρίου 2002, για την εφαρμογή του συστήματος πιστοποίησης της διαδικασίας Κίμπερλυ στο διεθνές εμπόριο ακατέργαστων διαμαντιών [2] δίδει τη δυνατότητα σε όλα τα μέλη του ΠΟΕ, τα οποία πληρούν τις απαιτήσεις του συστήματος πιστοποίησης της διαδικασίας Κίμπερλυ, να συμμετέχουν στο σύστημα. Επομένως, είναι απαραίτητη η τροποποίηση του ορισμού του συμμετέχοντος στο άρθρο 2 του εν λόγω κανονισμού καθώς και των όρων που διέπουν την καταχώρηση στον κατάλογο των συμμετεχόντων, που παρατίθεται στο παράρτημα ΙΙ αυτού.

[2] ΕΕ L 358, 31.12.2002, σ. 28, όπως τροποποιήθηκε με τον κανονισμό (ΕΚ) αριθ. ..../2003 της Επιτροπής.

(2) Η Κοινότητα και όλοι οι άλλοι συμμετέχοντες που απαριθμούνται στο παράρτημα ΙΙ του κανονισμού (ΕΚ) αριθ. 2368/2002 έχουν εκπληρώσει τις απαιτήσεις του συστήματος πιστοποίησης της διαδικασίας Κίμπερλυ έτσι ώστε η πλήρης εφαρμογή του συνόλου των διατάξεων του εν λόγω κανονισμού δεν θα διαταράξει σοβαρά το διεθνές εμπόριο ακατέργαστων διαμαντιών.

(3) Σύμφωνα με επαρκή στοιχεία που υποβλήθηκαν, οι ανωτέρω απαιτήσεις θα εκπληρωθούν μέχρι την 1η Φεβρουαρίου 2003. Ως εκ τούτου, η αναστολή της εφαρμογής αυτών των διατάξεων αναμένεται να αρθεί από την εν λόγω ημερομηνία,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2368/2002 τροποποιείται ως εξής:

1. Το σημείο (γ) του άρθρου 2 αντικαθίσταται από τα εξής:

" "Συμμετέχων": κράτος ή οργανισμός περιφερειακής οικονομικής ολοκλήρωσης, μέλος του ΠΟΕ ή χωριστό τελωνειακό έδαφος που πληροί τις απαιτήσεις του συστήματος πιστοποίησης της ΔΚ, έχει ενημερώσει σχετικά τον πρόεδρο του εν λόγω συστήματος και περιλαμβάνεται στον κατάλογο του παραρτήματος ΙΙ".

2. Το άρθρο 20 αντικαθίσταται από τα εξής:

"Άρθρο 20. Με βάση τις πληροφορίες που παρέχονται στον πρόεδρο του συστήματος πιστοποίησης της διαδικασίας Κίμπερλυ ή/και από τους συμμετέχοντες, η Επιτροπή μπορεί να τροποποιεί τον κατάλογο των συμμετεχόντων και των αρμόδιων αρχών που αυτοί έχουν ορίσει.".

3. Στο άρθρο 29, η παράγραφος 3 αντικαθίσταται από τα εξής:

"3. Τα άρθρα 3, 4, 5, 10, 11, 12, 13, 14, 15 και 18 εφαρμόζονται από την 1η Φεβρουαρίου 2003."

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος